《定武赠晁以道》
宋代·王安中

北山立雄秀，西山俨来奔。棱层上云雨，秘邃错朝昏。

风霆倏号怒，势欲立厚坤。兹惟神灵宅，可但人物繁。

嵩阳擅月旦，问山等龙门。谓我山之英，重以仁者言。

丈人盖代手，脱口千载存。莼羹与羊酪，不复疑戏论。

向来无极神，解与君争尊。堂堂甄孟成，版籍见诸孙。

如何置不问，远借寒谷暄。我行傍乡梓，念此永弗谖。

逢人试语似，喜色凌朝暾。问公谁辈行，故侯苏季昆。

故侯遗妙墨，砻山龛山轩。亦有好事人，醉帖收蜿蜒。

神明坐还观，声泪已复吞。公能破纸尾，师友道弥敦。

要当藏名山，仍意作九原。续弦煎麟角，并洗万古冤。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。